b'\n_START_ARTICLE_\nOtto Struve\n_START_SECTION_\n\xc5\xbdivljenje\n_START_PARAGRAPH_\nMed 1. svetovno vojno je kot \xc4\x8dastnik slu\xc5\xbeil v poljskem topni\xc5\xa1tvu ruske vojske na tur\xc5\xa1ki fronti, potem pa je \xc5\xa1el na Univerzo v Harkov, kjer je leta 1919 diplomiral z odli\xc4\x8dnim uspehom. Ker se je bojeval na strani belih v revoluciji, je po zmagi oktobrske revolucije leta 1920 skupaj z o\xc4\x8detom Ljudvigom pobegnil najprej v Sevastopol, kjer je 4. novembra umrl o\xc4\x8de._NEWLINE_Leto dni je bil v izgnanstvu v Gallipoliju v Tur\xc4\x8diji in kasneje v Konstantinoplu. V tem \xc4\x8dasu se je pre\xc5\xbeivljal kot gozdni delavec. Zvedel je, da je zaradi tuberkuloze umrl njegov brat Werner, prav tako beloruski \xc4\x8dastnik. Utopila se je tudi njegova sestra. Pisal je svojemu stricu Karlu Hermannu v Nem\xc4\x8dijo za pomo\xc4\x8d, vendar je tudi stric nekaj mesecev kasneje umrl. Stri\xc4\x8deva vdova je prosila mo\xc5\xbeevega naslednika na Observatoriju Berlin-Babelsberg naj pi\xc5\xa1e predstojniku Observatorija Yerkes v Williams Bayu v Wisconsinu Edwinu Brantu Frostu. Ponudba za slu\xc5\xbebo je kmalu prispela._NEWLINE_Tako je leta 1921 o\xc5\xa1el v ZDA. Doktoriral je leta 1923 na Univerzi v Chicagu. Istega leta je pripotovala v ZDA tudi njegova mati Elizaveta._NEWLINE_Ameri\xc5\xa1ki dr\xc5\xbeavljan je postal leta 1927. Kot predstojnik Observatorija Yerkes je nasledil Frosta. Predaval je na Univerzi v Chicagu, kjer je ostal do leta 1947. Nekaj \xc4\x8dasa je bil predstojnik kar \xc5\xa1tirih observatorijev. Poleg tega je bil urednik revije Astrophysical Journal. Poleg raziskovanja v astronomiji je napisal ve\xc4\x8d knjig. Bil je tudi predsednik Mednarodne astronomske zveze (IAU)._NEWLINE_V letu 1925 se je poro\xc4\x8dil s pevko Mary Martho Lanningovo. Nista imela otrok in z njegovo smrtjo je znana astronomska dru\xc5\xbeina zamrla.'